Lipšic, Daniel, poslanec NR SR (2012-11-28):
Ďakujem veľmi pekne. Vážený pán predseda, vážené kolegyne, vážení kolegovia, vláda Roberta Fica má históriu, ktorá sa týka hazardu. To nie je prvýkrát, kedy sa snaží liberalizovať pravidlá hazardu, urobila to aj počas prvého funkčného obdobia, keď priniesla návrh, ktorý mal prilákať kasíno Metropolis do Bratislavy. Je to vláda, ktorá presadzuje nielen veľkú vládu, ale aj veľký hazard. A tento návrh zákona bol zrušený následne. Ja len by som pripomenul to, lebo to má nejakú kontinuitu, keď investori, ktorí tu plánovali urobiť megakasíno v Bratislave, sem prišli, tak ich šéf, toho projektu, Simon Bayley povedal, citujem: „Rokovali sme s mnohými vládami v okolitých krajinách, no žiadna z nich nebola ochotná vyjsť tomuto projektu tak v ústrety ako slovenská vláda.“ Áno, vtedy som povedal, že ak by osoby, ktoré túto zmenu v parlamente presadili, boli kúpené prevádzkovateľom kasína, nesprávali by sa inak. A povedzme si pravdu. Za hazardom sú mnohé finančné záujmy a myslím si, že zohrávajú úlohu aj pri tomto návrhu novely zákona. V princípe najskôr musím povedať, že mne z hľadiska morálneho je hazard v zásade indiferentný. Ak by hazard nespôsoboval tragické následky v oblasti kriminality, sociálnych vecí, rodiny, nech si každý robí čo chce. Nech si hrá. Pán minister, vy ste na záver, už bola taká veselšia nálada, prvého čítania, sa tu pýtali poslancov, čo hovoria na prostitúciu, či skláňajú hlavy, keď chodia okolo Slovnaftu, alebo vykúkajú z okienka. A časť poslancov koalície, našťastie naozaj len časť, sa veselo zasmiala. Pán minister, považujem túto poznámku za prejav vášho zlého vkusu. Ženy, ktoré stoja pri Slovnafte, sú obete obchodovania s ľuďmi. Takéto poznámky majú úroveň tretej cenovej skupiny. A teraz k hazardu. Podľa štúdií, ktoré boli zverejnené v iných krajinách, u nás zatiaľ neboli urobené, na každý jeden dolár alebo euro, ktoré z hazardu pritečie do štátnej pokladnice, do rozpočtu, 6 ďalších dolárov alebo eur štát musí vynaložiť na sanovanie spoločenských nákladov s hazardom spojených. To nie je pre štát výhodný biznis, to je nevýhodný biznis. Ak by naozaj neexistovali spoločenské náklady hazardu, nebol by asi relevantný dôvod byť proti. Ale spomeniem niekoľko ukazovateľov z týchto štúdií, ktoré boli dlhoročné, v priebehu niekoľkých rokov robené v Británii, Spojených štátoch, v Austrálii. Týkajú sa aj kasín a týkajú sa aj výherných automatov. Napríklad umiestnenie kasína dvojnásobne zvyšuje počet problémových gamblerov v okolí 70 km okolo kasína. Preto bol ten nápad zriadiť megakasíno v hlavnom meste úplne šialený. Vo vzťahu ku kriminalite 23 % patologických a 13 % problémových gamblerov bolo odsúdených na väzenský trest. Nevada, kde teda je aj Las Vegas, má jednu z najvyšších mier kriminality v Spojených štátoch amerických. V priemere pri liberalizácii hazardu prišlo k nárastu kriminality o 8 percent. V mestských aglomeráciách sa napríklad zvýšil počet krádeží motorových vozidiel o 22 percent. A to nehovorím o tom, akým spôsobom je na prevádzkovanie hazardu napojený organizovaný zločin a pranie špinavých peňazí. Nie je žiadnym tajomstvom, že práve kasína a rôzne ďalšie herne slúžia ako automatické pračky špinavých peňazí. Pred pár rokmi na jednej konferencii som hovoril s hlavným federálnym prokurátorom štátu Louisiana, kde je aj New Orleans, a povedal mi, že im sa po tom, ako bol povolený hazard v Louisiane, nedarí 30 rokov odtiaľ vymiesť organizovaný zločin a veľmi varuje všetkých iných, aby si dávali dobrý pozor pri tom, keď budú povoľovať alebo liberalizovať hazard v svojich štátoch, lebo ten krok späť je už veľmi ťažký a trvá veľmi dlho. Okrem kriminality tieto výskumy preukázali, že liberálna úprava hazardu má negatívny vplyv aj na, samozrejme, výchovu detí. Deti z gamblerských rodín majú výraznejšie psychosociálne problémy, ako aj problémy v škole. Viaceré štúdie prišli k záveru, že vyššia miera výdavkov na hazard priamo súvisí s nižšou úrovňou vzdelania. Už tu bolo povedané, vplyvy hazardu najviac postihujú najzraniteľnejších, najchudobnejších, sociálne najslabších. Hazard má vplyv aj na rozvrátenie rodín, Las Vegas má najvyššiu mieru samovrážd v Spojených štátoch amerických, ale aj na zvýšenú chudobu. Chudobní dávajú na hazard proporcionálne väčšiu časť svojich príjmov ako tí bohatší. V okolí kasínových komplexov bol zistený dlhodobý nárast nezamestnanosti o 12 % a samozrejme to má vplyv aj na používanie drog a psychotropných látok. Každý piaty gambler je závislý od psychotropných látok. Dovoľte mi na záver dva pozmeňovacie návrhy, ktoré by som predložil pánovi spravodajcovi. Prvý z nich. Bod 1. Za bod 23 sa vkladá bod 24, ktorý znie: „24. V § 35 ods. 11 sa vypúšťajú slová „s výnimkou ich prevádzkovania v herni“.“ Doterajšie body 24 až 47 sa označujú ako body 25 až 48. Zdôvodnenie: Na prevádzkovanie výherných automatov v herni by sa mali vzťahovať rovnaké pravidlá ako na prevádzkovanie výherných automatov mimo herní. Druhý pozmeňujúci návrh ma 3 body. Bod 1. Bod 24 sa vypúšťa. Doterajšie body 25 až 37 sa označujú ako body 24 až 46. Bod 2. Bod 26 znie: „26. Paragraf 35 sa dopĺňa odsekmi 24 a 25, ktoré znejú: „(24) Informáciu o výhre je zakázané umiestňovať na vonkajšej časti priestorov, v ktorých sú prevádzkované hazardné hry podľa § 3 ods. 2 písm. b), d), e) a i) a v blízkosti týchto priestorov; informáciu o výhre je možné umiestňovať len v interiéri týchto priestorov a takáto informácia nesmie byť viditeľná z vonkajšej strany týchto priestorov. (25) Prevádzkovatelia hazardných hier podľa § 3 ods. 2 písm. b), d) a e) sú povinní na nimi prevádzkovaných technických zariadeniach určených na prevádzkovanie hazardných hier umiestniť na viditeľnom mieste telefónne číslo špecializovanej zdravotníckej inštitúcie pôsobiacej v oblasti prevencie, diagnostiky a liečby látkových a nelátkových závislostí, ktoré zverejňuje ministerstvo na svojom webovom sídle.“.“ Bod 3. V bode 45 v § 58i ods. 6 sa slová „35 ods. 24“ nahrádzajú slovami „35 ods. 25“. Zdôvodnenie: Cieľom návrhu je zachovať súčasný stav, v ktorom sú výherné automaty, technické zariadenia obsluhované priamo hráčmi a videohry sústredené do herní, čo napomáha zvýšiť kontrolu prevádzky a zamedziť prístupu mladistvých ku hre. Doplnenia § 35 o nové povinnosti sa navrhuje zachovať. Myslím si, že, úplne na záver, kolegyne, kolegovia, že tento návrh zákona motivovaný okamžitým zvýšením príjmovej časti rozpočtu je krátkozraký. Možno dosiahnete nejaký vyšší zisk v priebehu budúceho roku a tým zaplátame nejaké diery, ale následok, ktorý to bude mať na naše rodiny, na mladých ľudí, na deti, na kriminalitu, na obete kriminality, budú oveľa väčšie ako to, čo náhodným spôsobom, náhodným, úmyselným spôsobom takto budúci rok získame. Ďakujem veľmi pekne.